Virolaisten kommunismin uhrien muistomerkki

Virolaiset kommunismin uhrit 1940–1991 on Tallinnan Maarjamäessä sijaitseva monumenttikokonaisuus, joka on omistettu kaikille niille virolaisille, jotka kärsivät Neuvostoliiton terrorista kyseisenä aikana. Muistomerkki paljastettiin elokuussa 2018.

Tekijät

Laajalla muistomerkkikokonaisudella on useita tekijöitä. Arkkitehtuurista ja maisemansuunnittelusta vastasivat Kalle Vellevoog, Jaan Tiidemann ja Tiiu Truus. Työryhmään kuuluivat Martin Prommik, Kersti Nigols, Liis Voksepp, Annika Liivo ja Marianna Zvereva. Muistomerkin veistoksen suunnitteli Kirke Kangro. Tietokantojen laadinnasta vastasi Mihkel Putrinš ja digitaallisesta suunnittelusta Argo Roots. Viherrakentamisen suunnitteli Lidia Zarudnaja ja graafisesta suunnittelusta vastasi Martin Pedanik. Upseerien muistomerkin teknisestä suunnittelusta vastasi Margus Triibmann.

Osat

Muistomerkki on kaksiosainen. Uhrien nimet ovat osassa "Matka", joka koostuu pitkästä käytävästä ja symbolisesta "Kotipuutarhasta", jossa on informatiivisia tekstejä ja terrorin tapahtumapaikkoja merkitseviä kiviä. Muistomerkin tässä osassa on yli 22 000 henkilön nimet.
Toinen osa on muistomerkkiä on omistettu niille Viron armeijan sotilaille, jotka kaatuivat kommunistisen terrorin uhreina. Heitä on muistomerkissä nimetty 801. 
Muistomerkin toisen seinän länsisivulla on epitafi, jossa on sitaatti virolaisen runoilijan Juhan Liivin runosta Ta lendab mesipuu poole (1905), (Ne lentävät kohti mehiläispesää), jossa verrataan virolaisia kotiin palaaviin mehiläisiin: 
”Ne menevät tuhansille teille... vielä tuhannet tulevat kotiin... ja kestävät kovaa työtä ja huolenpitoa... ja lentävät mehiläispesään”. 
Seinän pinnassa on kuvanveistäjä Kirke Kangron metalliin valettuja mehiläisiä. 
Muistomerkkiin kuuluu myös vuorovaikutteisia informaatiotauluja, joissa kerrotaan muistomerkistä ja sen tarkoituksesta. Informaatiotauluista voi etsiä paikan, jossa muistettavan henkilön nimen voi löytää. Nämä tekstit on julkaistu myös internetissä viroksi, venäjäksi ja englanniksi.  
Muistomerkkiin kuuluvaan puistoon, ”Kotipuutarhaan” on istutettu omenapuita.

Terrorin uhrit ja tietokanta

Tietokannassa on henkilöitä, jotka ovat joutuneet syrjäytetyiksi ilman tuomioistuimen päätöstä tai tuomittu perusteettomasti Neuvostoliiton miehityshallinnon 1940-1991 aikana, ja jotka on rehabilitoitu Viron tasavallan lain mukaan. Lisäksi tietokantaan kuuluu henkilöitä, jotka ovat kadonneet suoraan kommunistisen terrorin aikana, jotka aikoinaan oli vapautettu vankeusrangaistuksesta tai maastamuutosta, tai henkilöitä, jotka olivat karkotettavien luetteloissa, mutta joita ei karkotettu, sekä henkilöitä joiden kohtalo on tuntematon.
Muistomerkin luettelo ei ole lopullinen, koska tuhannet kärsijät eivät päässeet kotiin ja heidän kohtalonsa on tuntematon. Tutkimus näiden uhrien tunnistamiseksi ja todentamiseksi jatkuu.
Monumenttikokonaisuus muistaa kommunismin uhreja ja kehottaa pitämään mielessä vapauden ja ihmiselämän haurauden. Viro menetti neuvostomiehittäjän terrorin seurauksena viidenneksen hieman yli miljoonasta asukkaastaan. Heistä yli 75 000 murhattiin, vangittiin tai karkotettiin maasta. Suuri osa uhreista on yhä nimeämättömissä haudoissa Viron ulkopuolella.

Ylläpito ja alue

Muistomerkin tietokannasta vastaa ja sitä hallinnoi Viron historiallisen muistin säätiö. Muistomerkkiä ylläpitää Riigi Kinnisvara AS.
Muistomerkin lähellä on kaksi muuta muistomerkkialuetta, Maarjamäen saksalaisten sotilaiden hautausmaa ja Maarjamäen muistomerkki (1960 ja 1975).